उत्तर प्रदेश में करीब 24 लाख हेक्टेयर इलाके में गन्ना पैदा हो रहा है और औसत उपज करीब 66 टन टन प्रति हेक्टेयर तक है। पेड़ी गन्ना उत्पादन में भी हाल के सालों में सुधार आया है और नयी तकनीक से उत्पादन लगातार बढ़ा है। वहीं गन्ना पेराई क्षमता का भी व्यापक विस्तार हुआ है। यह ध्यान रखने की बात है कि उत्तर प्रदेश में देवरिया में 1903 में देश की सबसे पुरानी चीनी मिल स्थापित हुई। लेकिन शुरू में गन्ना खरीद और बिक्री की ठोस व्यवस्था नहीं थी। 1935 में गन्ना विकास विभाग स्थापित हुआ और गोविंद बल्लभ पंत के मुख्यमंत्री काल में गन्ना किसानों की मदद को शुगर फैक्ट्रीज़ कन्ट्रोल एक्ट 1938 लागू हुआ। 1953-54 में उत्तर प्रदेश गन्ना पूर्ति एवं खरीद विनियमन अधिनियम 1953 लागू कर ठोस तंत्र बनाया गया। उत्तर प्रदेश में पहली पंचवर्षीय योजना तक 68 चीनी मिलें थीं, जो अब बढ़ कर अब 132 हो गयी हैं। आज इनमें 91 मिलें निजी क्षेत्र की हैं। राज्य सरकार ने हालांकि कई बंद चीनी मिलें शुरू करायी हैं पर मायावती के मुख्यमंत्री काल में कई चीनी मिलों की औने पौने दामों पर बिक्री पर जो गंभीर सवाल उठे थे वे अपनी जगह कायम हैं।